نور عالم خلیل امینی

نور عالم خلیل امینی (1952ء – 2021ء) ایک ہندوستانی نقاد، سوانح نگار، تذکرہ نویس، خاکہ نگار اور مقالہ نگار عالم اور عربی و اردو کے مایۂ ناز ادیب تھے۔ وہ دار العلوم دیوبند میں تقریباً 40 سال عربی ادب کے استاذ اور مجلہ الداعی کے مدیر رہے۔ وہ عربی و اردو؛ دونوں ہی زبانوں کے باکمال مصنف بھی تھے اور ان کی کتاب مفتاح العربیہ اور متی تكون الكتابات مؤثرة؟ مختلف مدارس میں بالترتیب درس نظامی و تکمیل عربی ادب کے نصاب میں شامل ہیں اور اول الذکر کتاب کئی اسکولوں کے نصاب میں بھی داخل ہے۔

ابتدائی و تعلیمی زندگی 
ان کی ولادت 1 ربیع الآخر 1372ھ بہ مطابق 18 دسمبر 1952ء میں اپنے نانیہال ہرپوربیشی، ضلع مظفرپور (بہار) میں ہوئی، جب کہ ان کا آبائی وطن رائے پور، ضلع سیتامڑھی تھا۔ ان کے والد محمد خلیل صدیقی تھے۔ ان کی تعلیم کی ابتدا ان کے نانا جان کے پاس بغدادی قاعدہ سے ہوئی، پھر رائے پور میں مولوی ابراہیم کے پاس ہوئی۔ پھر مدرسہ نور الہدیٰ پوکھریرا، ضلع سیتا مڑھی میں تعلیم حاصل کی، وہاں سے 1380ھ بہ مطابق 1960ء میں مدرسہ امدادیہ دربھنگہ چلے گئے، 1961ء میں سات پارہ حفظ قرآن کرنے کے بعد، درجہ ششم اردو میں داخل ہوئے۔ وہاں ان کے اساتذہ میں محمد ادریس رائے پوری، محمد تسلیم سدھولوی اور محمد ہارون الرشید جمال پوری تھے۔ 1383ھ بہ مطابق 1964ء میں دار العلوم مئو گئے اور وہیں پر عربی اول سے عربی چہارم تک کی تعلیم حاصل کی۔ ان کے دار العلوم مئو کے اساتذہ میں ریاست علی بحری آبادی، امین ادروی، شیخ محمد مئوی، نذیر احمد مئوی، نیاز احمد جہان آبادی، سلطان احمد مئوی، سلطان احمد مئوی، ریاض الحق مئوی، عبد الحق اعظمی، محمد یاسین اور محمد اسلام الدین اعظمی شامل تھے۔ 16 شوال 1387ھ بہ مطابق 20 دسمبر 1968ء کو دار العلوم دیوبند کے درجہ عربی پنجم میں ان کا داخلہ ہوا؛ لیکن کچھ اسباب کی وجہ سے وہاں سے سند فراغت حاصل نہ کرسکے۔ ان کے اساتذۂ دار العلوم دیوبند میں وحید الزماں کیرانوی، معراج الحق دیوبندی، محمد حسین بہاری، نصیر احمد خان بلند شہری، فخر الحسن مرادآبادی، شریف الحسن دیوبندی، قمر الدین گورکھپوری، خورشید عالم دیوبندی، حامد میاں دیوبندی اور بہاء الحسن مرادآبادی شامل تھے۔ پھر مدرسہ امینیہ، دہلی میں داخلہ ہوا اور وہیں سے اپنے مشفق استاذ محمد میاں دیوبندی کے زیر نگرانی؛ 1970ء میں سند فضیلت حاصل کی۔

تدریس و دیگر خدمات 
فراغت کے بعد 1972ء تا 1982ء دار العلوم ندوۃ العلماء، لکھنؤ میں دس سال مدرس رہے۔ اس عرصہ میں انھوں نے محمد ثانی حسنی ندوی اور ابو الحسن علی حسنی ندوی سے خوب استفادہ کیا۔ پھر 1403ھ بہ مطابق 1982ء ہی میں دار العلوم کے انتظامی انقلاب کے بعد؛ ان کے خاص استاذ وحید الزماں کیرانوی (اس وقت کے نائب مہتمم دار العلوم دیوبند) نے ان مجلہ الداعی کی ادارت کے لیے دار العلوم دیوبند مدعو کیا، وہ دار العلوم گئے پھر چند مہینے شاہ سعود یونیورسٹی، ریاض میں عربی زبان کی تدریسی ڈگری حاصل کی۔ شاہ سعود یونیورسٹی سے واپسی کے بعد ”مجلہ الداعی“ کی ادارت کے ساتھ انھیں دار العلوم دیوبند میں عربی ادب کا استاذ مقرر کیا گیا اور وہ تاوفات ان دونوں مناصب پر فائز رہے اور اس طرح سے ان کے دار العلوم دیوبند کا تدریسی زمانہ تقریباً 40 سال کے عرصہ کو محیط رہا۔ دار العلوم دیوبند میں: دیوان متنبی اور عربی ادب کی کئی کتابوں کے اسباق؛ ان سے وابستہ تھے۔ اور انھیں کی ادارت میں مجلہ الداعی نے اپنی جامعیت و جاذبیت اور اصحاب علم و فضل کے پر مغز و معلومات سے بھرپور مضامین کے پیش نظر، اطرافِ عالم میں اپنا رتبہ و مقام، اپنی شناخت و پہچان بنائی۔

تلامذہ 
حقانی القاسمی، محمد عارف جمیل مبارکپوری، فہیم الدین قاسمی بجنوری، اشرف عباس قاسمی، مصلح الدین قاسمی سدھارتھ نگری، محمد نجیب قاسمی، نایاب حسن قاسمی، ابرار احمد اجراوی، محمد ساجد کُھجناوَری، محمد اسجد قاسمی استاذ ادب عربی مظاہر علوم سہارنپور سمیت ان کے تلامذہ کی تعداد ہزاروں میں ہے۔

اعزازات 
ان کی کتاب فلسطین کسی صلاح الدین کے انتظار میں کے خصوصی حوالہ سے نور عالم خلیل امینی کی تحریروں میں سماجی و سیاسی پہلووں پر آسام یونیورسٹی میں ابو الکلام نے اشفاق احمد کی نگرانی میں اپنا ڈاکٹریٹ کا مقالہ پیش کیا۔ انھیں عربی زبان و ادب پر ان کی خدمات کے لیے ”صدارتی اعزازی سند بابت 2017ء“ [Presidential Certificate of Honour] کے لیے نامزد کیا گیا اور جمعرات 27 رجب 1440ھ بہ مطابق 14 اپریل 2019ء کو اشوکا ہوٹل، نئی دہلی میں ایک تقریب کے موقع پر نائب صدر جمہوریہ ہند؛ وینکیا نائیڈو نے انھیں اس اعزاز سے نوازا۔

وفات اور اظہار تعزیت 
نور عالم خلیل امینی کا انتقال 20 رمضان المبارک 1442ھ بہ مطابق 3 مئی 2021ء کو دیوبند میں واقع اپنی رہائش گاہ پر ہوا۔ علمائے کرام؛ بالخصوص ابو القاسم نعمانی، سید ارشد مدنی، محمد سفیان قاسمی اور محمود مدنی نے ان کی وفات پر غم کا اظہار کیا۔ ان کی نماز جنازہ سید ارشد مدنی نے پڑھائی اور انھیں قاسمی قبرستان میں سپرد خاک کیا گیا۔

مقالہ نویسی و مضمون نگاری 
وہ عربی و اردو دونوں ہی زبانوں کے یکساں شہسوار تھے انھوں نے 1982ء میں الداعی کے مدیر بننے کے بعد سے وفات تک کے عرصے میں کم و بیش تین سو شخصیات پر عربی میں سوانحی و تاثراتی مضامین لکھے۔ ملک و بیرون ملک کے کئی رسالوں اور اخباروں جیسے: ”الداعی“ دیوبند؛ ”البعث الاسلامی“ لکھنؤ؛ ”الرائد“ لکھنؤ؛ ”ماہنامہ دار العلوم دیوبند“؛ ”آئینۂ دار العلوم دیوبند“؛ ہفت روزہ ”تعمیر حیات“؛ ”الدعوۃ“ ریاض؛ ”الحرس الوطنی“ ریاض؛ ”الفیصل“ ریاض؛ ”الجزیرة“ ریاض؛ ”العالم الاسلامی“ مکہ مکرمہ؛ ”الندوۃ“ مکہ مکرمہ؛ روزنامہ ”راشٹریہ سہارا“ اردو نئی دہلی؛ ”نئی دنیا“ دہلی؛ ”منصف“ حیدرآباد؛ ”انقلاب“ ممبئی و دہلی؛ ”اردو ٹائمز“ ممبئی؛ ”اخبار مشرق“ کلکتہ و دہلی؛ سہ روزہ ”دعوت“ نئی دہلی؛ ہفت روزہ ”نقیب“ پٹنہ؛ ”عالمی سہارا“ نئی دہلی؛ ”الجمعیۃ“ دہلی؛ ”الفرقان“ لکھنؤ؛ ”ترجمان دار العلوم“ جدید دہلی؛ رسالہ ”الحق“ پاکستان؛ ”اذان بلال“ آگرہ، ”ریاض الجنۃ“ گورینی جونپور؛ ماہنامہ ”ہدایت“ جے پور؛ ”البدر“ کاکوری؛ ”خبر دار جدید“ نئی دہلی؛ ”ترجمان دیوبند“ دیوبند میں ان کے پانچ سو سے زائد اردو و عربی مضامین شائع ہو چکے ہیں۔ ان کی مضمون نگاری پر تبصرہ کرتے ہوئے نسیم اختر شاہ قیصر رقم طراز ہیں:

تصانیف 
انھوں نے اردو و عربی میں تقریباً 60 کتابیں لکھیں ہیں، جن میں 11 اردو کی اور 11 عربی کی کتابیں بھی شامل ہیں۔
 انھوں نے اپنی اور اشرف علی تھانوی، حسین احمد مدنی، ابو الحسن علی حسنی ندوی، محمد منظور نعمانی، محمد طیب قاسمی، محمد تقی عثمانی، سعید الرحمن اعظمی ندوی امین احسن اصلاحی، کرشن لال (نو مسلم غازی احمد) اور خورشید احمد جیسے کئی علماء و دانشوران کی تقریباً 35 اردو کتابوں کا عربی زبان میں ترجمہ کیا ہے۔
 نیز انھوں نے دو سو سے زائد مقالات کا عربی میں ترجمہ کیا، جو ہند و بیرون ہند شائع ہو چکے ہیں۔ ان کی اردو و عربی کی کتابیں اور تراجم کی فہرست بالترتیب ذیل میں درج ہیں:

اردو 
 وہ کوہ کن کی بات (وحید الزماں کیرانوی کی سوانح حیات)
 فلسطین: کسی صلاح الدین کے انتظار میں
 پس مرگ زندہ
 رفتگان نارفتہ
 حرف شيریں
 موجودہ صلیبی صہیونی جنگ: حقائق، دلائل و شواہد اور اعداد و شمار
 عالم اسلام کے خلاف حالیہ جنگ
 کیا اسلام پسپا ہو رہا ہے؟
 صحابۂ رسول اسلام کی نظر میں
 خط رقعہ کیوں اور کیسے سیکھیں؟
 خاکی مگر افلاکی (غیر مطبوعہ)

عربی 
 مفتاح العربیہ (مکمل دو حصے)؛ یہ کتاب مختلف مدرسوں میں داخل نصاب ہے۔
 فلسطين: فی انتظار صلاح دين (عربی)
 المسلمون في الهند بين خدعة الديمقراطية وأكذوبة العلمانية في النصف الأول من القـرن العشرين
 الصحابة و مكانتهم في الإسلام
 مجتمعاتنا المعاصرة والطريق إلى الإسلام
 الدعوة الإسلامية بين دروس الأمس و تحديات اليوم
 متی تكون الكتابات مؤثرة؟
 تعلّموا العربیة فإنہا من دینکم
 العالم الهندي الفريد: الشيخ المقرئ محمد طيب
 من وحي الخاطر (پانچ جلدیں)
 في موكب الخالدين (غیر مطبوعہ)

دیگر مصنفین کی اردو کتب کے عربی تراجم 
 التفسير السياسي للإسلام في مرآۃ کتابات الأستاذ أبی الأعلى مودودي والشہید سید قطب (ابو الحسن علی حسنی ندوی کی ”عصر حاضر میں دین کی تفہیم و تشریح“ کا عربی ترجمہ)
 أحاديث صريحة في باكستان (ابو الحسن علی حسنی ندوی کی ”پاکستانیوں سے صاف صاف باتیں“ کا عربی ترجمہ)
 الداعية الكبيرة الشيخ محمد إلياس الكاندهلوي (ابو الحسن علی حسنی ندوی کی ”مولانا الیاس اور ان کی دینی دعوت“ کا عربی ترجمہ)
 سيدنا معاوية رضي اللّٰه عنه في ضوء الوثائق الإسلامية والحقائق التاريخية (محمد تقی عثمانی کی ”حضرت معاویہؓ اور تاریخی حقائق“ کا عربی ترجمہ)
 مـاهي النصرانية؟ (محمد تقی عثمانی کی ”عیسائیت کیا ہے؟“ کا عربی ترجمہ)
 علماء ديوبنـد واتجاههم الـديني ومـزاجهم الـمـذهبي (محمد طیب قاسمی کی ”علمائے دیوبند کا دینی رخ اور مسلکی مزاج“ کا عربی ترجمہ)
 مأساة شاب هندوسي اعتنـق الإسلام (”من الظلمات الی النور“ (کرشن لال) کا عربی ترجمہ)
 الحالة التعليمية في الهند، فيما قبل عهد الاستعمار الإنجليزي وفيما بعده (حسین احمد مدنی کی ”ہندوستان کی تعلیمی حالت انگریزی سامراج سے پہلے اور اس کی آمد کے بعد“ کا عربی ترجمہ)
 بحوث في الدعوة والفكر الإسلامي (حسین احمد مدنی کے مختلف مضامین و محاضرات کے مجموعہ کا عربی ترجمہ)
 الثورة الإيرانية في ميزان الإسلام (منظور نعمانی کی ”ایرانی انقلاب، امام خمینی اور شیعیت“ کا عربی ترجمہ)
 دعايات مكثّفة ضـد الشيخ محمد بـن عبـد الوهــاب النـجـدي (منظور نعمانی کی ”بر صغیر میں شيخ محمد بن عبد الوہاب نجدی کے خلاف پروپیگنڈہ کے علمائے حق پر اثرات“ کا عربی ترجمہ)
 لآلي منثورة في التعبيرات الحكيـمـة عـن قـضـايـا الـدين والأخلاق والاجتماع (اشرف علی تھانوی کی ”مقالات حکمت ومجادلات معدلت“ کا عربی ترجمہ)
 الإسلام والعقلانية (اشرف علی تھانوی کی ”الانتباھات المفیدۃ عن الاشتباھات الجدیدۃ“ کا عربی ترجمہ)
 الدعوة الإسلامية: قضــايا ومشكلات (سعید الرحمن اعظمی ندوی کے ساتھ مل کر امین احسن اصلاحی کی ”دعوت اسلامی ۔ مسائل ومشکلات“ کا عربی ترجمہ)
 الإسلام والاشتراكية (سعید الرحمن اعظمی ندوی کے ساتھ مل کر ڈاکٹر خورشید احمد کی ”اشتراکیت اور اسلام“ کا عربی ترجمہ)

حوالہ جات

مزید مطالعہ 
 
 
 
 
 
 
 
 

1952ء کی پیدائشیں
2021ء کی وفیات
بھارت کے سنی علما
بہاری شخصیات
دار العلوم دیوبند کا تدریسی عملہ
دیوبندی شخصیات
شاہ سعود یونیورسٹی کے فضلا
دار العلوم دیوبند کے فضلا 
مظفرپور کی شخصیات